Onsdag aften blev Grønlænderkvarteret i Aalborg SØ udsat for en række påsatte brande. Første melding fra beredskabet lød på fire brande, men senere kunne Nordjyllands Politi berette om seks brande på kun en halv time. Tre unge drenge på henholdsvis 11, 12 og 13 år er blevet tilbageholdt for brandene. To af brandene skete i et boligkompleks på Ivigtutvej. Den ene blev påsat i opgangen med papir og aviser, mens den anden blev startet i kælderskakten – også med aviser. Det oplyser Anders Brosbøl, der er indsatsleder ved Nordjyllands Beredskab. Kælderen blev efterfølgende fyldt med røg, som beredskabet måtte presse ud af bygningen. Tre yderligere brande var på Hellevangen blandt andet i en skraldespand. Dernæst fulgte en udendørs brand på Sohngårdsholmsvej.

Opsummering:
Onsdag aften måtte Nordjyllands Beredskab rykke ud til hele seks brande i Aalborg SØ. Alle brande blev påsat inden for kun 30 minutter.